#Kebab ที่ถูกต้องตามหลักจริงๆอ่านว่า "กะ-บับ" ไม่ใช่เคบับนะครับ เป็นอาหารพื้นเมืองต้นกำเนิดจากประเทศตุรกี แพร่หลายนิยมทานกันในกลุ่มยุโรปตอนใต้ อาหรับ หรือเอเซียใต้อย่างอินเดีย จริงๆแล้วคำนี้ (Kebab) แปลว่าเนื้อเสียบไม้ปิ้งย่าง (คล้ายๆการทำ BBQ) ซึ่งมีรูปแบบหน้าตาของอาหารหรือกระบวนการเตรียมที่หลากหลายครับ

ในบ้านเราส่วนใหญ่ที่เห็นก็ตามย่านนานาที่มีชาวอาหรับหรือตะวันออกกลางอาศัยอยู่เยอะๆหรือย่านอื่นๆ รูปแบบที่เราเห็นกันส่วนมากจะเป็นเนื้อต่างๆเป็นก้อนใหญ่ๆ (แกะ ไก่เนื้อ จะไม่มีเนื้อหมูให้เห็นเพราะส่วนใหญ่คนมุสลิมทาน) เสียบเหล็กตรงกลางแล้วหมุนตามแนวตั้งในเตาไฟให้ความร้อนอยู่ตลอด เวลาจะนำมาเสิร์ฟก็เฉือนเนื้อทีละนิดตรงด้านนอกเพื่อเอามาห่อใส่ในแป้งแบบต่างๆรวมกับผักสลัดสดต่างๆและราดซอส วิธีการทำแบบนี้เรียกว่า Doner Kebab (เสียบเนื้อหมุนในเตา)

ร้านที่ผมมาทานนี้ก็เป็นแบบ Doner Kebab ครับ พอดีมาทำธุระย่านบางนาเลยแวะมาหาไรทานแบบจานด่วนในฟูดส์คอร์ทของโลตัสอ่อนนุช ชั้น 2 ติดกับทางเดินเชื่อมทะลุสถานีอ่อนนุชเลยครับ พอเดินเข้ามาเล็กน้อยก็เห็นร้านนี้ฝั่งซ้ายมือ (ด้านหน้าโซนของเล่นเด็ก)

[สิ่งที่ควรรู้:]

• ที่ร้านนี้มีเฉพาะกะบับเนื้อไก่เท่านั้นครับ

• ไม่ต้องแลกบัตรศูนย์อาหาร จ่ายเงินสดเลย

• ตอนที่ผมไปมีให้เลือก 2 เมนูคือ กะบับแบบห่อแป้งตอติญ่าหรือ Tortilla Wrap  (คล้ายๆอาหารเม็กซิกัน) ราคา 60 บาท กับกะบับแบบประกบด้วยแป้งพิตต้าแบบเมดิเตอร์เรเนียน (หน้าตาคล้ายเบอร์เกอร์) ราคา 70 บาท

• สลัดผักสดที่ใส่ก็มีหลายอย่างเลยเช่น ผักกาดแก้ว หอม มะเขือเทศ ที่สำคัญมีพริกยักษ์ดอง (Jelapenos) ที่ผมชอบด้วยครับ (เหมือนที่ใส่ใน burrito อาหารเม็กซิกัน)

• ซอสที่ให้เลือกใส่ในกะบับมี 4 แบบคือ 1.โยเกิร์ตกับกระเทียม (ต้นตำรับ) 2.มายองเนส 3.ซอสมะเขือเทศ 4.ซอสพริก แนะนำว่าให้ทานคู่กับซอสโยเกิร์ตต้นตำรับบวกกับซอสอีกซักอย่างหนึ่งตามชอบครับ

ครั้งนี้ที่มาผมสั่งเป็นเมนู Tortilla Wrap บวกซอสต้นตำรับกับซอสมะเขือเทศ ราคา 60 บาท นั่งทานจานด่วนในฟูดส์คอร์ทเลย

• แป้ง Tortilla เค้าจะเอามาไปอังกับเตาไฟพอให้สุกเกรียมเล็กน้อยและมีกลิ่นหอมๆ

• กะบับไก่ผมว่าอร่อยดี ด้านนอกหอมกลิ่นเตาไฟที่ย่างและกรอบหน่อยๆ เนื้อด้านในสีขาวนุ่ม

• ซอสโยเกิร์ตกระเทียมทานเข้ากับกะบับไก่และผักสลัดดีครับ ตัวซอสจะออกเหลวหน่อยๆไม่เหมือนโยเกิร์ตที่เราทานใส่ถ้วยตามร้าน มีกลิ่นกระเทียมแตะจมูกเล็กน้อย

• ผักสลัดสดกรอบดี ผมชอบโดยเฉพาะพริกยักษ์ดอง บอกให้เค้าใส่มาเยอะหน่อยด้วย


สรุปโดยรวมผมว่ากะบับร้านนี้ก็อร่อยดีครับ ออกสไตล์รสชาติดั้งเดิมเลย คนไทยอาจไม่คุ้นเคยเท่าไหร่ แต่ที่น่าสนใจคือเป็นร้านกะบับที่เปิดขายในฟูดส์คอร์ทของห้างที่มีคนเดินเยอะอยู่ตลอด (เพราะติดกับสถานีรถไฟฟ้า) ผมไม่ค่อยได้เห็นเท่าไหร่ครับ ตามคหสต.ขอให้ดาวขึ้นกับเรื่องรสชาติกับราคาความคุ้มค่าเป็นหลัก ดังนั้น 4 ดาวครับ